Die Suid-Koreaanse nasionale rugbyspan, wat deur Wêreldrugby erken word as die verteenwoordiger van Korea, kon nog nie hul debuut by die rugbywêreldbekertoernooi maak nie. Korea het wel in 2008 aan die Asiatiese Vyfnasies, die eerste Asiatiese Vyfnasies, deelgeneem. Rugby word in Korea deur die Koreaanse Rugbyunie geadministreer. Die Suid-Koreaanse rugbyspan is tans (29 Desember 2019) 30ste op Wêreldrugby se wêreldranglys gelys en is tans die derde beste span in Asië na Japan en Hongkong. Die span van Korea het hul hoogtepunt in die tagtigerjare bereik, toe hulle drie opeenvolgende Asiatiese kampioenskappe gewen het (en ook ’n volsterkte Japan verslaan het), en selfs daarin geslaag het om ’n toets teen die Wallabies te speel. Korea het die uitspeelwedstryd van die kwalifisering vir die Rugbywêreldbekerkampioenskappe 1999, 2003 en 2007 bereik, maar is telkens deur Tonga uitgeskakel. Hulle kon ook nie kwalifiseer vir die rugbywêreldbekertoernooie van 2011, 2015 of 2019 nie. Dit is onbekend wanneer rugby vir die eerste keer in Korea gespeel is. Gedurende die middel-19de eeu het Europese seemanne van die vroegste rugbywedstryde in Noordoos-Asiatiese hawestede soos Sjanghai en Jokohama in die buurlande China en Japan gespeel, maar dit is onbekend wanneer dit in Korea begin het.